Vuonna 2008 hän oli kuudes 3 000 metrillä Valencian sisäratojen MM-kilpailuissa ja osallistui myös Pekingin olympialaisiin, joissa hän ei selviytynyt 5 000 metrin loppukilpailuun. Seuraavana vuonna hän voitti kultaa 3 000 metrillä Torinon sisäratojen EM-kilpailuissa ja oli seitsemäs 5 000 metrillä Berliinin MM-kilpailuissa. Barcelonan EM-kilpailuissa 2010 Farah voitti kultaa 5 000 ja 10 000 metrillä. Pariisin EM-hallikilpailuissa 2011 hän voitti kultaa 3 000 metrillä. Kesäkuussa 2011 Farah juoksi 10 000 metrillä Euroopan ennätyksen 26.46,57. Hän sai Daegun MM-kilpailuissa 2011 kultaa 5 000 metrillä ajalla 13.23,36 ja hopeaa 10 000 metrillä ajalla 27.14,07. Istanbulin sisäratojen MM-kilpailuissa 2012 Farah oli neljäs 3 000 metrillä ajalla 7.41,79. Helsingin EM-kilpailuissa 2012 hän voitti kultaa 5 000 metrillä ajalla 13.29,91. Lontoon olympialaisissa 2012 Farah voitti olympiakultaa 5 000 metrillä ajalla 13.41,66 ja 10 000 metrillä 27.30,42. Heinäkuussa 2013 Farah juoksi Monacossa Timanttiliigan kilpailussa 1 500 metrillä Euroopan ennätyksen 3.28,81.. Elokuussa 2013 hän saavutti kultaa 10 000 metrillä Moskovan MM-kilpailuissa ajalla 27.21,71 ja 5 000 metrillä ajalla 13.26,98. Zürichin EM-kilpailuissa 2014 hän voitti kultaa 5 000 metrillä ajalla 14.05,82 ja 10 000 metrillä ajalla 28.08,11. Pekingin MM-kilpailuissa 2015 Farah voitti 5 000 metrin juoksun ajalla 13.50,38 ja 10 000 metrin juoksun ajalla 27.01,13.